บินไทยเตรียมแผนรับเสื้อแดงชุมนุมแนะเผื่อเวลาเดินทาง
การบินไทยปิดขายบัตรโดยสาร2สาขาหลานหลวง-สีลม13,14มี.ค.แนะลูกค้าเผื่อเวลาเดินทาง3ชม.
11 มี.ค. 2553

การบินไทยปิดขายบัตรโดยสาร2สาขาหลานหลวง-สีลม13,14มี.ค.แนะลูกค้าเผื่อเวลาเดินทาง3ชม.
นายปิยสวัสดิ์ อัมระนันทน์ กรรมการผู้อำนวยการใหญ่ บมจ.การบินไทย (THAI) เปิดเผยว่า บริษัทได้เตรียมแผนปฏิบัติการเพื่อรองรับสถานการณ์การชุมนุมทางการเมือง โดยในช่วงวันที่ 12 มี.ค.53 เป็นต้นไป ขอให้ผู้โดยสารที่จะเดินทางด้วยเที่ยวบินของบริษัทฯ ในเส้นทางภายในประเทศ เผื่อเวลาเดินทางถึงสนามบิน 3 ชั่วโมง ก่อนเวลาทำการบิน และเส้นทางของเที่ยวบินระหว่างประเทศให้เผื่อเวลาเพื่อเดินทางถึงสนามบิน 4 ชั่วโมง ก่อนเวลาทำการบิน  เพื่อเป็นการเตรียมความพร้อมในเรื่องเวลาการเดินทาง เนื่องจากผู้โดยสารอาจไม่ได้รับความสะดวกใน บางเส้นทางจากการชุมนุมดังกล่าว             ส่วนของสำนักงานขายบัตรโดยสารสาขาหลานหลวง และสำนักงานบัตรโดยสารสาขาสีลม บริษัท ฯ จะปิดทำการชั่วคราว ในวันเสาร์ที่ 13 มี.ค.53 และวันอาทิตย์ที่ 14 มี.ค.53 ทั้งนี้ผู้โดยสารสามารถติดต่อซื้อบัตรโดยสาร ได้ที่สำนักงานใหญ่การบินไทย ถนนวิภาวดีรังสิต  ในวันเสาร์ที่  13 มี.ค.53  เวลาทำการ 08.00 - 17.00 น. และวันอาทิตย์ที่ 14 มี.ค.53 เวลาทำการ 09.00 - 13.00 น.          นอกจากนี้ บริษัทจะทำการปิดสำนักงาน THAI CONTACT CENTER ที่หลานหลวงชั่วคราวช่วงระหว่างที่มีการชุมนุม โดยจะนำพนักงาน THAI CONTACT CENTER ให้มาปฏิบัติงานที่ศูนย์ปฏิบัติการที่สำนักงานใหญ่ จนกว่าสถานการณ์จะเป็นปกติ          นายโชคชัย ปัญญายงค์ รองกรรมการผู้อำนวยการใหญ่ สายกลยุทธ์และพัฒนาธุรกิจ THAI กล่าวว่า ขณะนี้ได้รับรายงานว่ายอดจองตั๋วโดยสารไม่ได้ลดลง และไม่มีการยกเลิกการจองอย่างผิดปกติในช่วงที่จะมีการชุมนุมทางการเมือง แต่กลับมียอดจองเข้ามาเพิ่มขึ้น ในส่วนของการรักษาความปลอดภัยของบริษัทนั้น เป็นการใช้มาตรการในระดับปกติ ซึ่งคาดว่าในช่วงนี้ผู้โดยสารจะเข้ามาเช็คอินก่อนเวลามาก